Klara Gran

**Klara Helena Teresia Gran** (født **Törnblad**; 1873–1954) var en svenskfødt prestefrue i Norge. Hun viet store deler av sitt liv til transkribering av bøker til punktskrift, og ble i 1933 tildelt Kongens fortjenstmedalje i gull for sin mangeårige innsats for blindesaken.

## Familie og bakgrunn
Gran ble født i Karlskrona i Sverige, og var datter av buntmaker Johannes Magnusson Törnblad og Johanna Kristina Mattsson. I 1901 giftet hun seg med den norske presten Axel Gran fra Fet, som da var personellkapellan i Nore prestegjeld, deretter kallskapellan i Nes prestegjeld (Akershus). Da mannen var sogneprest i Skåtøy prestegjeld, bodde de i Kragerø, før de med sine seks sønner flyttet til Trondheim i 1921. I Trondheim virket mannen som sogneprest i Bakklandet menighet, familien var da bosatt i Bakklandet menighetshus (senere Bakke bydelshus) i Nordre Berg gate. Gran og mannen flyttet i 1928 til prestegården i Høland prestegjeld, der han arbeidet som sogneprest fram til 1940, og de flyttet til Nøtterøy.

## Virke
Gran lærte punktskrift av Tarald Hjelmtveit i Kragerø. Da familien flyttet til Trondheim, tok hun kontakt med Nordenfjeldske blindeforbund, og fordypet seg ytterligere i punktskrift. Hun «satte seg etter hvert så grundig inn i punktskriftens og kortskriftens alle finesser som ingen seende hittil hadde gjort».

Allerede i 1912 begynte en del damer i Trondheim arbeidet med å overføre bøker til blindeskrift, med tanke på et framtidig bibliotek for blinde. Denne boksamlingen på Dalen blindeskole, ble overdratt til Nordenfjeldske blindeforbund i 1916. I 1922 ble Nordenfjeldske blindebibliotek flyttet fra Dalen, til egne lokaler i Blindes Hus. Boksamlingen besto av dels trykte og dels håndskrevne bøker. I 1959 var samlingen på vel 1500 boktitler, fordelt på 6000 bind, der Gran og gartneren Karl Lysholm var blant bibliotekets mest energiske avskriverne, og ingen enkelt person i Norge hadde produsert så mye som Gran. På grunn av en ryggskade var Grans helse redusert, men interessen for punktskrivingen var så stor at hun fortsatte med den så lenge hun klarte. Både ektemannen og sønnene utførte det meste av husarbeidet, slik at Gran kunne få tid til å sitte ved skrivemaskinen. Da hun på sin 60-årsdag i 1933, ble tildelt Kongens fortjenstmedalje i gull for sin innsats, hadde hun i alt skrevet 40&nbsp;000 kvartsider punktskrift, som tilsvarte omtrent 15&nbsp;000 arbeidstimer. Gran ble i 1934 hedret med æresmedlemskap i Nordenfjeldske blindeforbund.«Nordenfjelske Blindeforbunds boksamling vitner i dag levende om resultatet av fruens innsats. Mer enn tiendeparten av hele forbundets store bibliotek er egenhendig laget av henne.» Nidaros (6. november 1948)Gran støttet også sin mann i hans gjerning, og var et trofast og arbeidende menighetsmedlem. I Trondheim sto hun i spissen for opprettelsen av Bakklandet gamlehjem. Da de flyttet fra Trondheim, forærte hun Bakke kirke en alterduk i italiensk broderi. I Høland bidro hun i forbindelse med utsmykningen av Løken kirke til dens femtiårsjubileum. I 1933 stiftet hun blindesaksforeningen Geisli på Løken i Høland.

## Transkriberte verk
Hun rådførte seg alltid med intellektuelt interesserte blinde, i sitt valg av bøker for transkripsjon, og prioriterte å kopiere verk med stor nytteverdi. Grans produksjon inkluderer både skjønnlitteratur og faglitteratur, barnebøker, ordlister, sanger og salmer, bibel- og kirkehistorie..

### Transkriberte verk (i utvalg):
* Asbjørnsen, Peter Christian / Moe, Jørgen. *[[Norske Folkeeventyr|Norske folkeeventyr]].*
* Bing, Just. *Verdens litteraturhistorie.*
* Bull, Francis / Paasche, Fredrik m.fl. *Norsk litteraturhistorie*. (Bull og Paasches store litteraturhistorie).
* Sletto, Olav. *Porten*.
* Sletto, Olav. *Signum Christi*.
* Topelius, Zacharias**.** *[[Läsning för barn]]*.
* *Alterbok for den norske kirke.*
* *[[Snorres kongesagaer]].*
* *Tekstbok for Den norske kirke*.

## Referanser